CELEX: 62021TN0724
Language: sk
Date: 2021-11-11 00:00:00
Title: Vec T-724/21: Žaloba podaná 11. novembra 2021 – IL a i./Parlament

4.4.2022   
            
            
               SK
            
            
               Úradný vestník Európskej únie
            
            
               C 148/29
            
         
      Žaloba podaná 11. novembra 2021 – IL a i./Parlament
      (Vec T-724/21)
      (2022/C 148/40)
      Jazyk konania: francúzština
      
         Účastníci konania
      
      
         Žalobcovia: IL a 81 ďalších žalobcov (v zastúpení: P. de Bandt, M. Gherghinaru a L. Panepinto, advokáti)
      
         Žalovaný: Európsky parlament
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie predsedníctva Európskeho parlamentu z 27. októbra 2021 o mimoriadnych pravidlách v oblasti bezpečnosti a ochrany zdravia pri vstupe do budov Parlamentu na jeho troch pracoviskách,
               
            
                  —
               
               
                  uložil žalovanému povinnosť nahradiť všetky trovy konania vrátane trov konania súvisiacich s návrhom na odklad výkonu napadnutého rozhodnutia.
               
            
         Dôvody a hlavné tvrdenia
      
      Na podporu svojej žaloby, žalobcovia uvádzajú tri žalobné dôvody.
      
                  1.
               
               
                  Prvý žalobný dôvod je založený na tom, že napadnuté rozhodnutie nie je ničím podložené, t. j. nie je založené na žiadnom platnom právnom základe na to, aby bolo možné spracúvať lekárske údaje žalobcov. Žalobcovia spochybňujú, že článok 1e ods. 2 služobného poriadku, ako aj článok 10 ods. 1, článok 80 ods. 4 a článok 126 ods. 2 Podmienok zamestnávania ostatných zamestnancov Európskej únie predstavujú platný právny základ na prijatie napadnutého rozhodnutia, a teda na uloženie napadnutého opatrenia voči nim. Okrem toho tvrdia, že rozhodnutie predsedníctva, akým je napadnuté rozhodnutie, nemôže byť základom opatrení týkajúcich sa spracúvania veľmi citlivých údajov, keďže v súlade s článkom 8 Charty základných práv Európskej únie (ďalej len „Charta“) musia byť podstatné prvky takéhoto spracúvania údajov upravené „zákonom“, čomu rozhodnutie predsedníctva Parlamentu nezodpovedá.
               
            
                  2.
               
               
                  Druhý žalobný dôvod je založený na porušení všeobecných zásad týkajúcich sa spracúvania osobných údajov. Tento žalobný dôvod je rozdelený do dvoch častí.
                  
                              —
                           
                           
                              Prvá časť je založená na porušení zásady obmedzenia účelu spracúvania údajov a zásady zákonnosti. Na to, aby sa osobné údaje o digitálnych COVID preukazoch EÚ žalobcov použili na prístup do budov Parlamentu, sa v zmysle zákona vyžaduje, aby boli zbierané na tento účel. Keďže neexistuje právny základ, ktorý by výslovne umožňoval spracúvanie lekárskych údajov týkajúcich sa očkovania, testovania alebo prekonania ochorenia s cieľom podmieniť prístup na pracovisko a na parlamentné zhromaždenia, predsedníctvo Parlamentu v žiadnom prípade nemôže povoliť takéto spracúvanie údajov, a to tým viac na základe právnej normy, ktorá nie je zákonom vo formálnom zmysle tohto pojmu.
                           
                        
                              —
                           
                           
                              Druhá časť je založená na porušení zásad lojality, transparentnosti a minimálneho zasahovania, keďže žalobcovia neboli v čase zbierania svojich osobných údajov informovaní o tom, že tieto údaje sa použijú na to, aby im bol umožnený alebo odopretý prístup na pracovisko.
                           
                        
            
                  3.
               
               
                  Tretí žalobný dôvod je založený na tom, že napadnuté rozhodnutie neodôvodnene zasahuje do práva na súkromie a osobné údaje, práva na fyzickú integritu, práva na slobodu a bezpečnosť, ako aj práva na rovnosť zaobchádzania a zákaz diskriminácie. Tento žalobný dôvod sa delí na dve časti.
                  
                              —
                           
                           
                              Prvá časť je založená na porušení práv žalobcov na fyzickú integritu, práva na slobodu a bezpečnosť, práva na rovnosť zaobchádzania a zákaz diskriminácie a práva na rešpektovanie súkromného života a ich osobných údajov.
                           
                        
                              —
                           
                           
                              Druhá časť je založená na tom, že zásah spôsobený napadnutým rozhodnutím do práv a zásad uvedených v prvej časti porušuje zásadu proporcionality zakotvenú v článku 52 ods. 1 Charty, keďže napadnuté opatrenie nie je nevyhnutné, vhodné ani primerané na dosiahnutie sledovaných cieľov.